R33 miljoen se skade in brand by treinstasieFoto: @MikMotala/Twitter Die skade van die brand Sondag by die Kaapstad-treinstasie waarin twee treine verwoes is, beloop minstens R33 miljoen. Metrorail in die Wes-Kaap het die verwoesting van die treine as ŉ “reuse-terugslag” bestempel. Maroela Media het vroeër berig die brand het Sondag omstreeks 15:40 plaasgevind en twee treine op platforms 13 en 14 is verwoes toe sterk winde die vlamme van een trein na die ander gewaai het. Brandbestryders was teen 16:15 op die toneel en die brand was net ná 19:00 geblus. Volgens Metrorail is alle treinbedrywighede by die stasie as voorsorgmaatreël gestaak. Altesaam 12 treinwaens en 300 m se kabels is verwoes. Geen personeel of pendelaars is egter beseer nie. Metrorail sê in die verklaring die polisie is besig om kringtelevisiebeeldmateriaal na te gaan as deel van die ondersoek na die voorval, maar voorlopige aanduidings dui daarop dat brandstigting die oorsaak van die brand was. Intussen sê Blade Nzimande, minister van vervoer, ŉ “sinistere mag” is besig om die Suid-Afrikaanse spoorwegstelsel te verwoes. Nzimande het gister se aanval op die treinstasie in ŉ verklaring veroordeel. “Dit is nou onbetwisbaar dat daar ŉ sinistere mag aan die werk is om ons spoorwegstelsel te verwoes,” het hy gesê. “Dit is ook duidelik dat hierdie mag meedoënloos en vasbeslote is om die ANC-regering se vordering en pogings om die Metrorail-diens te moderniseer in die wiele te ry.”